Bilčík, Vladimír, poslanec Európskeho parlamentu (2021-06-18):
Dámy a páni, kolegyne, kolegovia, pán predsedajúci, ďakujem veľmi pekne za príležitosť vystúpiť v Národnej rade. To načasovanie nie je ideálne, lebo je to piatok už pred obedom, ale myslím si, že je veľmi symbolické, pretože práve dnes sa v Štrasburgu rozbieha prvá reálna plenárka Konferencie o budúcnosti Európy. Zajtra zasadáme prvýkrát, teším sa na to. Viacerí budeme pripojení online a teším sa aj na spoluprácu so všetkými, ktorí budú zastupovať Slovensko na tejto Konferencii o budúcnosti Európy. Vidím tu pani kolegyňu Pleštinskú, štyria poslanci Národnej rady budú aj hlasmi občanov, aj vašimi hlasmi v tejto konferencii. Ja sa veľmi teším na spoluprácu, čo znamená spoluprácu so zástupcom vlády Slovenskej republiky, pretože sám som sa za posledný rok podieľal na príprave pozície najväčšej politickej skupiny v Európskom parlamente Európskej ľudovej strany pre túto konferenciu. Intenzívne sme pracovali na tom, aby táto konferencia bola úspešná, aby naozaj oslovila každého, dala príležitosť každému, aby ten hlas občanov bolo počuť a aby sme si tú Európu urobili naozaj takú, akú ju chceme mať. A to sa mi zdá byť veľmi, veľmi dôležité práve v tomto čase, keď ideme z obdobia takého uzavretia sa, z obdobia pandémie, ktorá zďaleka nekončí, ale máme šancu si vydýchnuť a tá pandémia nás všetkých skúšala, skúšala nás aj v tom politickom európskom priestore a myslím si, že potrebujeme naozaj byť veľmi, veľmi odvážni počas tejto konferencie tak, aby nielen zaujala, ale hlavne priniesla myšlienky o tom, čo všetko musíme urobiť na to, aby Európa bola lepšia, silnejšia a hlavne slúžila nám všetkým, ľuďom na Slovensku. Pretože túto diskusiu tu máme aj vďaka tomu, že sme už sedemnásť rokov v Európskej únii, sme na prahu dospelosti. Ono tých sedemnásť rokov v živote mladého človeka je taký ten vek, kedy sme tak trochu bezstarostní. Je veľmi ľahké byť kritický, vykríknuť. Ja som tiež včera sledoval tú diskusiu o Matićovej správe a myslím si, že vykríknuť je veľmi, veľmi jednoduchá vec, ale to, čo je oveľa zložitejšie v tej európskej politike, je tá každodenná robota, aby ten slovenský hlas naozaj bolo počuť. A preto by som dnes uvítal vaše námety, návrhy, ale nielen dnes, v tých najbližších týždňoch, mesiacoch, pretože mám príležitosť byť vlastne jediným slovenským europoslancom práve na týchto plenárnych zasadnutiach Konferencie o európskej budúcnosti, o budúcnosti Európy, o budúcnosti Európskej únie a je dôležité, aby sme sa k tomu postavili nielen jedným, dvoma výkrikmi, ale robotou na tom, čo potrebujeme robiť, aby sme ten európsky hlas spevnili. Povedzme si na rovinu, sme tu z rôznych politických spektier, ale ten príbeh Slovenska za posledných pár desaťročí je naozaj úspešným príbehom krajiny, ktorá sa významným spôsobom posunula práve vďaka tomu, že sme členmi Európskej únie, že sedíme v Europarlamente a že slovenský parlament je aj Európsky parlament, že vy všetci ste tu aj európski poslanci. Toto plénum má obrovskú silu, obrovskú silu, aby zaviazalo aj našu vládu, ale v spolupráci s inými parlamentmi robilo európsku politiku. Výbor pre európske záležitosti má dnes ústavou dané právomoci, ktoré sú z pohľadu parlamentarizmu v Európe naozaj zásadné. A ja sa teším na príležitosť, aby sme tieto právomoci aj v spolupráci s Európskym parlamentom čo najviac a najlepšie využívali. Zdá sa mi to extrémne dôležité hlavne v tomto čase, aby nebolo počuť len výkriky, ktoré síce sú politicky zaujímavé, ale trvajú jeden deň, ale aby sme mali dosah na pravidlá a právo v tej Európskej únii. Lebo to je to, čo tvoríme v Európskom parlamente a čo máme šancu tvoriť ako poslanci spoločne, naozaj spoločne v tom európskom priestore. A toto si myslím, že nám dáva tá príležitosť počas trvania Konferencie o budúcnosti Európy. Konferencia o budúcnosti Európy bude priestorom na debatu a tá debata musí byť odvážna v zmysle toho, čo naozaj potrebujeme urobiť, aby sme urobili aj ten náš slovenský priestor európskejším a tým pádom aj z pohľadu toho európskeho projektu silnejším. Myslím si, že musíme spájať sily a teším sa na to, ako to budeme v tých najbližších týždňoch a mesiacoch robiť. Prečo vlastne túto konferenciu máme? Myslím si, že to je dôležité, aby sme si pripomenuli. Máme ju hlavne preto, lebo sme sa na nej dohodli v období, keď nás opúšťal jeden veľký dôležitý členský štát. Ten dôvod pre tú konferenciu je povedať si, čo vlastne robíme pre to, aby sme ten európsky projekt spevnili, aby sa brexit už nikdy neopakoval. My sme sedemnásť rokov v Európskej únii, ale tých sedemnásť rokov je extrémne krehkých z pohľadu toho, že jeden členský štát, dôležitý členský štát nás opustil. Ten európsky projekt naozaj stojí a padá na členských štátoch a keď začnú odchádzať ďalší, tak máme problém všetci. Preto máme Konferenciu o budúcnosti Európy a preto si myslím, že počas tejto konferencie potrebujeme sa baviť o dvoch podstatných veciach. Jednak aké sú princípy, na ktorých stojíme, aké sú tie základné európske hodnoty, pretože sú pod paľbou každodennej politiky aj v členských štátoch. Fungujeme na základe nejakých princípov, ako je právny štát, ako je ústavnosť, ako je systém deľby moci, demokracia. A pokiaľ členské štáty dlhodobo spochybňujú tieto princípy, pokiaľ nerešpektujú rozhodnutia a pravidlá, na ktorých sa dohodneme, pokiaľ tu máme rozhodnutia aj európskych súdov, Súdneho dvora a tie sa nenapĺňajú, ignorujú sa zo strany členských štátov, celý ten projekt sa potenciálne rozpadá, pretože je založený na dôvere a tá dôvera je podkutá nielen politikou, ale hlavne tým spoločným právnym priestorom. A preto sa mi zdá dôležité, aby sme si povedali, ako tie hodnoty vieme upevniť aj tu u nás na Slovenku, čo pre tie hodnoty vieme spraviť viacej v tom európskom priestore. Pandémia nás uzavrela do našich domovov, ale uzavrela aj naše demokratické inštitúcie, aj Európsky parlament bol zavretý niekoľko týždňov a aj slovenský parlament ako iné parlamenty nefungovali tak, ako by fungovať mali. A podľa mňa táto konferencia nám dala príležitosť, aby sme si povedali veľmi jasne, čo ideme spraviť pre to, aby demokracia aj v týchto náročných časoch, ktoré budú pokračovať, čaká nás podľa všetkého tretia vlna, mala šancu ísť ďalej tak, aby hlas každého bolo počuť jasne. A tu sa mi zdá, že jedna z tých vecí, na ktorú sa potrebujeme pozrieť veľmi, veľmi presne, je účinný boj s dezinformáciami a spôsob, ako vieme ten demokratický priestor, najmä online, využívať tak, aby sme vedeli napriek tomu, že máme rozdielne politické pozície komunikovať navzájom ako jedno spoločenstvo, ako demokratické spoločenstvo. A tá demokracia, a videli sme to v rozhodnutiach o brexite, je dnes v rukách nie často ľudí, ale v rukách sociálnych platforiem, ktoré potom podstatným spôsobom vplývajú na rozhodnutia, ktoré môžu podkopávať aj samotný európsky projekt. Čiže z môjho pohľadu jedna z tých priorít je, ako upevniť tie hodnoty v krízových časoch, ale ako upevniť vo vzťahu k novým digitálnym technológiám a verím, že toto bude dôležitá téma počas konferencie aj počas toho obdobia k smerom k ďalším európskym voľbám v roku 2024. A druhá oblasť, ktorej sa chcem dotknúť, je oblasť a otázka prenosu právomocí. A to súvisí aj s brexitom, ale súvisí to aj s tou skúsenosťou pandémie. Pandémia nám ukázala, že ak chceme čeliť takým zásadným problémom, ako je pandémia, ktorá nepozná hranice, potrebujeme posilniť európsky projekt. Áno, kolegyňa Miriam Lexmann už hovorila, že sme mohli reagovať rýchlejšie, razantnejšie, ale faktom je, že Európska únia nemá množstvo z tých právomocí, ktoré potrebuje mať. Preto si myslím, že sa musíme baviť o tom, ako tie právomoci získať v oblasti ochrany zdravia, zdravotnej únie. Myslím si, že sa potrebujeme oveľa intenzívnejšie baviť o tom, ako vieme tak isto posilniť tú hospodársku odolnosť nás všetkých. Plán obnovy je obrovská príležitosť pre Slovensko, ale obrovský záväzok a hlavne ruka v ruke s ním ide aj prenos právomocí na tú európsku úroveň, pretože vďaka Európskej únii máme šancu pozviechať sa z pandémie. A v neposlednom rade potrebujeme byť silnejší vo svete, za našimi hranicami. Pandémia nám ukázala, ako veľmi sme závislí od spolupráce s partnermi v tretích krajinách a ako títo partneri aj zneužívali a zneužívajú to obdobie tej pandémie, hlavne za našimi hranicami. Ak chce byť Európska únia silným globálnym hráčom, musí uspieť hlavne vo svojom susedstve, za našimi hranicami. Myslím si, že potrebuje dokončiť projekt rozšírenia Európskej únie na západnom Balkáne, potrebujeme byť oveľa silnejší, pevnejší a hodnotovo ukotvení v našom východnom susedstve, ale aj v južnom susedstve. Toto je spôsob, ako vieme z Európy urobiť úspešný projekt nielen z pohľadu Európanov, ale aj z pohľadu slovenských občanov, pretože Slovensko samotné nezmôže vo svete nič, ale v silnej Európe máme šancu byť silní aj my. Ďakujem veľmi pekne a teším sa na vaše otázky a príspevky do tejto debaty. (Potlesk.)